Unha lista de palabras galegas imprescindibles e que soan moito mellor na nosa lingua nai\nO léxico galego garda centos de palabras que todo o mundo debería empregar e que soan moito mellor na lingua de Rosalía. Palabras tan nosas como riquiño, ou sentimentos que só os galegos comprendemos á perfección como a morriña.\n- Arroutada: acción nada premeditada e pouco sensata.\n- Fozar: unha palabra que vai máis aló de remexer. Trátase de desordenar ou guichar onde non se debe.\n- Riquiño: unha desas palabras que os galegos poñemos de moda aló por onde imos. En Galicia nada é adorable e todo é riquiño. Tamén se emprega para falar de alguén que non é nin guapo, nin feo, simplemente é riquiño.\n- Xeitoso / Feitiño: similar a riquiño.\n- Enxebre: vocábulo empregado para falar de algo moi puro ou auténtico, da terriña.\n- Agarimo: cariño ou afecto.\n- Ledicia: denota xúbilo o alegría.\n- Garatuxa: un termo agarimoso tanto en significado como en dicción. Trátase dunha caricia afectuosa.\n- Aperta / bico / quérote: o pack de palabras que sona moito mellor na lingua de Rosalía.\n- Aloumiño: caricia particular, pasando a nosa man polo pelo de alguén.\n- Chosco: da igual si padeces de miopía ou astigmatismo, en Galicia o que estás é chosco.\n- Rabudo: termo que utilizamos os galegos para referirnos a alguén moi terco ou malhumorado.\n- Morriña / Saudade : dous vocábulos que aínda que queira empregar todo o mundo, só os galegos entendemos á perfección. A morriña é esa sensación que nos invade ao deixar atrás a nosa terra, e saudade é un sentimento de melancolía por algo xa vivido.\n- Trapallada / Chafallada: designa unha chapuza, algo feito sen ganas e con ningún coidado.\n- Petisco : un pincho galego.\n- Afouteza: "Ensinémoslle ao mundo o significado de afouteza", foi o lema empregado nas campañas do Celta de Vigo. Trátase da "disposición do espírito que leva a acometer calquera empresa sen temor aos perigos"\n- Troula / Esmorga: os galegos no saímos de festa, senón que imos de troula ou esmorga.\n- Larpeirada: comida doce.\n- Avelaíña: bolboreta nocturna, que ademais é símbolo de superstición. Di a tradición, se vemos unha avelaíña negra, isto quere dicir que unha alma en pena reclama a nosa axuda.\n- Lareira: di a RAG, " pedra plana situada a pouca altura do chan, onde se fai o lumes para cociñar\n- Meigallo: un feitizo a mans das meigas.\n- Axóuxere: xoguete para entreter aos máis pequenos.\n- Preguiza: desidia ou falta de ganas.\n- Anainar : acción de arrolar a un neno\n- Aquelar : nin a Real Academia Galega é quen de establecer límites do termo aquelar. Trátase dun vocábulo de sentido moi vago e que se utiliza cando non podemos atopar a palabra adecuado.\n- Luscofusco: aquel momento do día no que a luz vai desaparecendo e percibimos as primeiras sombras.\n- Ruliña: apelativo cariñoso profundamente arraigado á tradición galega.\n- Luar: luz do sol reflectida pola lúa, ou tamén o programa de entretemento máis lonxevo da televisión galega.\n11 años del debut de Ricky Rubio en el Paco Paz


Luís Aguirre del Río – Almanaque das Irmandades\n« Arquivo do Reino de Galicia\nO 3 de febreiro de 1842 nace en Lestrobe (Dodro) Luís Aguirre del Río, autor do primeiro dicionario bilingüe galego–castelán. Tamén escribiu poesía e zarzuela, todas elas en español. A principal contribución á cultura galega foi o Diccionario del dialecto gallego, unha obra que inclúe unhas 8 000 palabras e que o escribiu mentres estudaba en Compostela, está datado en 1858. En 1862, Luís Aguirre vai vivir a Madrid e entregou o orixinal do seu dicionario no xornal El Alba Católica, que nunca chegou a publicalo. A obra foi considerada, durante moitos anos, perdida polos estudosos aínda que,finalmente, sóubose que o manuscrito fora conservado no Instituto de Estudos Galegos Padre Sarmiento, non sendo publicado ata o 2007. Cómpre lembrar que o primeiro dicionario –bilingüe– publicado foi o Diccionario Gallego–Castellano de Francisco Javier Rodríguez, editado por Galicia. Revista Universal de este Reino na Coruña (imprenta do Hospicio Provincial) no ano 1863.


Pregunta do 19-02-2015\nEntre os efectos secundarios da píldora anticonceptiva están os cambios de humor. Estes xeralmente aparecen nos primeiros meses de toma da píldora e pasados os mesmos desaparecen. Pero non debemos esquecer que a píldora son hormonas sexuais e que vai depender da persoa a influencia que poidan ter no organismo esas hormonas, todas temos unha sensibilidade distinta.\nAínda que non é habitual pode ocorrer que ese cambio de humor poida ser debido á toma da píldora, pero tamén poden existir outras causas.\nHoubo algún cambio recente na túa vida?, ás veces ante un cambio o corpo “responde” pasado ese momento ou estás a pasar pr unha situación que pode influír máis do que cres no teu estado de ánimo?. Este sería un bo momento para facer unha reflexión sobre as “ cousas” da túa vida, seguro que nun comezo saen as menos boas pero tamén tes un montón de cousas boas, só tes que “darlles luz”, deixarte querer polas persoas que están o teu redor e facer cousas que che fagan feliz, mímate. Todos/as temos nalgunha ocasión unha “mala época”, non debes preocuparte, o vaso está medio cheo, non medio baleiro.\nDe todos os xeitos se consideras que non houbo ningunha situación que poida ser o “responsable” dese cambio de humor, deberías acudir ó teu médico/a e comentarlle o que che está suceder para facer unha revisión de descartar posibles causas físicas que causas físicas ou valore se a combinación da píldora que estás a tomar é a máis axeitada para ti.


Aforrar coa túa propia casa | Consumer\nAforrar coa túa propia casa\nDispor de orientación sur no teu piso ou de patios interiores amplos permíteche gastar menos enerxía\nCando compras una vivenda hai un aspecto importante que non debes descoidar si queres aforrar no consumo de luz. Este factor que desexamos resaltar fai referencia á orientación da vivenda. Por exemplo, a fachada sur é a que máis iluminación natural recibe durante todo o día.\nAdemais, has de ter en conta que a existencia de patios interiores amplos, invernadoiros ou atrios proporcionan luminosidade ás habitacións. Ambas as circunstancias, si telas en consideración ao adquirir o teu inmoble poden axudarche a reducir o consumo eléctrico e de combustible empregado paira a calefacción.\nOutra posibilidade que tes a efectos de reducir a factura da luz consiste na instalación de paneis solares no tellado da túa casa ou a súa integración nas fachadas. Esta alternativa está a porse de moda pero non ten como aspecto disuasorio o seu alto custo.\nA pesar desta circunstancia, cabe destacar que podes acollerche aos incentivos que promove o Goberno. Este é o caso das desgravacións fiscais ás que poden acollerse quen acometan esta iniciativa. Ademais, a enerxía sobrante que estes paneis xeran pode venderse á rede eléctrica a un prezo de 0,40 euros/Kw/h nas instalacións de menos de 5 Kw.\naforro casa enerxía


Os socialistas do Saviñao celebran o arranxo da estrada de Escairón a Currelos con 350.000 euros da Deputación | PSOE Provincial de Lugo PSOE Provincial de Lugo\nO Portavoz Socialista do Saviñao, Celestino Rodríguez Pombo, celebrou o arranxo da LU-P-4102, dende Villareme a Córneas, que financiará a Deputación para completar a renovación integral desta estrada, que vai de Escairón a Currelos. Rodríguez Pombo apuntou que “esta era unha demanda dos veciños do municipio que trasladamos dende o Grupo Socialista ao Executivo Provincial, obtendo o seu compromiso para darlle unha resposta o máis inmediata posible. De feito, os técnicos da Deputación xa están a elaborar dende fai preto de dous meses o proxecto para que, previsiblemente na primavera do ano que vén as obras estean executadas”.\nTrátase dunha vía de comunicación fundamental no Saviñao, pois une o norte e o sur do municipio, polo que conta cun elevado volume de tráfico a diario. O investimento da Deputación para completar a súa reparación integral, co arranxo de preto de 8 quilómetros, comprendidos entre os puntos 14 e 22, será duns 350.000 euros.\nRodríguez Pombo agradeceu á Deputación “a sensibilidade que ten polo arranxo integral da estrada LU-P-4102, completando a renovación do tramo dende Villarreme a Córneas. Sen dúbida, trátase da estrada con maior tránsito de todas as da Deputación no Saviñao, polo que hoxe celebramos, como non pode ser doutra forma, este anuncio e compartímolo cos veciños e veciñas, pois con estas actuacións dáse resposta á súa demanda”.\nO Portavoz Socialista engadiu que “é de agradecer o compromiso do equipo de Goberno da Deputación, pois esta é unha petición que lle trasladamos os socialistas do Saviñao e dende un primeiro momento contamos coa súa palabra. Neste senso, subliñar que os socialistas tratamos de arranxar os problemas das persoas e, por iso, o máis importante é que os veciños van a poder beneficiarse dunha estrada totalmente acondicionada grazas ao noso esforzo conxunto”.


Esta receita con moito sabor a mar, quérolla adicar a Bernardino Martínez Castiñeira (Bernardino é arroz, non é paella).\nA Bernardino coñecino en Camariñas, no blogtrip no que participei ai uns días. Entre as conversas que tivemos, estivo a de si arroz ou paella, eu fago arroces e non paella. Quedou sentenciado.\nGran coñecedor da súa vila e a Ruta dos Naufraxios, que fixemos e que sen a súa compaña, non tería sido o mesmo.\nHistorias de naufraxios, de salvamentos, de solidariedade de ese pobo de pescadores cos náufragos, en fin paixón no relato.\nGrazas Bernardino por nos teres contado estas historias.\nIndo co noso arroz, imos a precisar para 6 pax:\n900 ml de caldo feito cas cabezas e peladuras dos langostinos\n2 culleradas de prebe de tomate\n1 vaso de viño branco ribeiro\nComa veredes nos ingredientes de esta receita está Auga Mareira. Pois ben, useina para filtrar a terra dos berberechos e os 200 ml (o 20% do total do liquido de cocción) para confeccionar o arroz. Non empreguei sal.\nUnhas 3 horas antes de facer o prato, poñemos os berberechos en auga con sal (en este caso fue agua con sal), co fin de que expulsen as areas.\nComa primeiro paso pelamos os langostinos e reservamos as cabezas e peladuras.\nNun cazo poñemos un par de culleradas de aceite de oliva e sofritimos o porro cas cabezas e peladuras. Remexemos e imos premendo as cabezas para que solten o se zume. Cubrimos con auga suficiente e deixamos facer o caldo uns 20 ou 25 minutos. Escoamos e reservamos quente para o arroz.\nPicamos os allos, a cebola e o pemento roxo, deixamos facer a lume brando para que se poche ben e non se nos queime o allo.\nUnha vez no seu punto as verduras, engadimos as dúas culleradas de prebe de tomate e deixamos facer uns minutos, remexendo, para que se mesturen ben os sabores.\nPasado o tempo incorporamos a sepia, que previamente cortamos en anacos, e deixamos facer uns minutos. Non deixamos de remexer de cando en vez.\nCando a sepia xa está integrada co resto dos ingredientes, regamos co viño branco e deixamos ate que evapore o alcohol. Vainos a quedar cremoso.\nToda esta preparación podemos deixala feita con antelación.\nUnha vez que o alcohol evaporou engadimos o arroz. Damos unha voltas para que o arroz se empape do conxunto. Todo o proceso é que os sabores se vaian xuntando para formar una boa harmonía.\nIncorporamos o caldo reservado e a Auga Mareira. Deixamos uns 5 minutos a lume forte e pasado este tempo baixamos, para que se vaia facendo de xeito moderado.\nCando vemos que xa lle faltan uns cinco minutos, engadimos os langostinos e os berberechos reservados. Practicamente o tempo de que os berberechos se abran. Non dar moito máis tempo de cocción, pois vanse a poñer duros e van a perder todo o sabor a mar que levan.\nDeixamos repousar uns cinco minutos tapado e á mesa sen máis esperas.\nBo proveito Bernardino.


BIBLIOTECA DO VALLE: Plan covid19 Curso 2021-2022\nPlan covid19 Curso 2021-2022\nCOVID-19 NO CURSO 2021-2022\n(Punto 48 do Plan xeral do centro)\nACCESO E CIRCULACIÓN:\n- Os postos da biblioteca ocuparanse por orde de chegada e quendas establecidas.\n- O espazo de lecer do centro da sala, dotado de sofás, queda aberto ao seu de uso.\n- Dada a situación actual, no recreo, poderá ser utilizada a biblioteca cumplindo horario estricto e as quendas de garda establecidas para cada curso.\n- O uso do espazo de lectura/lecer ubicado ao fondo da sala, onde se atopa a tenda de campaña, quedará tamén aberta ao seu uso, seguindo as normas de hixiene e quendas marcadas no protocolo.\nPRÉSTAMOS E DEVOLUCIÓNS:\n- O listado de lectores/as, empregado para a realización dos préstamos, será utilizado exclusivamente polo equipo de biblioteca, titores ou voluntarios da mesma.\n- A sección de xogos da biblioteca (incluídos os taboleiros de xadrez e o xadrez xigante) poderá ser utilizada por riguroso cumplimento das normas de hixiene do protocolo e das quendas establecidas.\nNota: Este plan segue as pautas do Protocolo xeral e tamén das Instrucións de 1 de setembro de 2021, da Dirección Xeral de Centros e Recursos Humanos, en relación coa organización e o funcionamento das bibliotecas escolares, durante o curso 2021/2022, nos centros docentes de niveis non universitarios, de titularidade da Consellería de Educación, Universidade e Formación Profesional


A Muralla Medieval e o pasado feudal de Monforte | Turismo Monforte de Lemos\n25/04/2019 A muralla orixinal foi levantada entre os séculosXII e XIII. No século XV foi reconstruída e mellorada tras ser parcialmente destruída nas Revoltas Irmandiñas.\nA construción é unha excelente representación do poder feudal, ten un perímetro de máis de 800 metros con varias torres e portas. A Porta Nova presenta un arco de medio punto co escudos dos Condes de Lemos; a Porta da Alcazaba é máis antiga que a anterior. Comunicaba a cidade intramuros co río Cabe e coa Ponte Medieval. Nalgunha época foi coñecida como Porta de Peixarías xa que na súa contorna atopábanse os postos de carne e peixe, ademais dun mercado con todo tipo de produtos.\nIntramuros estableceuse a comunidade xudía que foi unha das máis numerosas de Galicia, convertendo o burgo medieval de Monforte en zona de ámbito xudeu. A comunidade xudea dedicábase ao comercio da seda, os panos, a pratería,... moitos eran profesionais da medicina ou a avogacía en rúas de ámbito xudeu como a Falagueira, A Calexa, Peixarías, Zapaterías,...\nA rúa Falagueira é unha das máis importantes historicamente e unha das máis pintorescas. Une a Porta da Alcazaba e a Porta Nova, polo que era o eixo principal da cidade medieval. Nesta rúa destaca a Casa dos Gaibor, unha das máis importantes familias xudeas que viviron en Monforte. Mentres na rúa Zapaterías, destaca no seu parte baixa, o edificio do cárcere vello, actualmente dedicado a oficinas. A zona ofrece bonitas vistas de Monforte.


Recoñecemento aos tecedores de fíos culturais entre as persoas\nNa entrega dos Premios da Cultura Galega en Montederramo, Feijóo agradece o labor dos creadores no enriquecemento do patrimonio do país\nDende a esquerda, Román Rodríguez, Miguel A. Santalices e Núñez Feijóo, entre outros en Montederramo - FOTO: Xunta\nANNA BOLIVIAS SANTIAGO | 12.01.2019\nO presidente do Goberno galego, Alberto Núñez Feijóo, destacou onte a labor dos galardoados cos Premios da Cultura Galega para labrar unha cultura que une, "tecedora de fíos entre persoas e pobos", e que está firmemente arraigada na terra. "O gran milagre da creación cultural é transformar unha inspiración que moitas veces é individual e solitaria, en algo que comparten innumerables lectores, espectadores ou ouvintes", dixo o mandatario durante o acto de entrega dos premios. Incidiu tamén en que os homes e mulleres da cultura teñen un privilexio do que carece calquera outra ocupación: sintetizar nunha peza musical, nun libro, escultura ou documental pensamentos que son patrimonio común e que, sen a mediación cultural, se perderían.\nDeste xeito, subliñou que boa parte da nosa historia sería un feixe de sucesos inconexos sen o traballo de Ramón Villares. "Alguén falou dos pobos sen historia, pero grazas a historiadores e investigadores coma el sabemos que Galicia ten historia e ten peso na historia", aseverou, lembrando o esforzo "teimudo" que Ramón Villares fixo desde a Presidencia do Consello da Cultura Galega para a proxección exterior da cultura do país.\nAsí mesmo, resaltou que esa función catalizadora dos creadores culturais é ben patente na Roda. "É a súa unha reivindicación da música natural, espontánea que xorde da necesidade de estar xuntos. Ao redor das súas cancións hai sempre unha Galicia en miniatura que se agrupa como fixeron durante séculos os nosos devanceiros", precisou.\nNo tocante a Antón Santamarina, precisou que o noso idioma chega ao ensino da súa man. "Este lingüista fundamental para entender o rexurdimento da nosa fala común, rompe ese muro que afastaba o galego das aulas. O idioma da alma galega convértese en ferramenta da aula galega que empeza a nacer coa etapa preautonómica", sentenciou. Ademais, afirmou que a nosa comunidade lle debe moito aos homes e mulleres que neses momentos nos que se configura a Galicia de hoxe, promoven unha lingua entendida como casa común, como ponte e camiño.\n"Algún día Cannes tentará imitar a Cans. Pero sen éxito", sentenciou sobre este festival que se expande por adegas, galpóns e casas particulares para mostrar as mellores producións galegas. Ademais de referirse tamén ao traballo da asociación O Sorriso de Daniel, que vela pola Galicia románica, unha das etapas de esplendor do noso país.\n"Luz Darriba rodeou a muralla de Lugo de palabras contidas en máis de medio millón de libros, conseguindo que fose declarada pola Unesco Patrimonio da Humanidade; gústalle facer dos libros un exército pacífico e lúdico que fai resaltar monumentos e serve de ferramenta de loita contra a discriminación e a violencia, innegables, que sofren as mulleres. E moitos e valiosos son os libros que Xosé María Álvarez Cáccamo ten achegado á literatura galega. Poesía, relato breve, teatro, investigación, literatura infantil. As súas páxinas danlle un selo de continuidade no tempo a inquedanzas galegas que esperan a pluma ou a tecla axeitada para manifestarse", engadiu, referíndose tamén ao Festival de Outono de Teatro-Fiot, unha cita das artes escénicas eloxiada polo Observatorio da Cultura de España, e sobre todo, recoñecida polos 10.000 espectadores e participantes anuais.\nO presidente da Xunta concluíu a súa intervención facendo fincapé en que a democracia precisa dun pobo capaz de facer e sentir cousas en común. "A democracia necesita a cultura porque creacións culturais como as que hoxe celebramos no mosteiro de Montederramo, son ese nexo que unifica as xentes ao redor das experiencias asociadas. Galicia sábeo porque moito antes de que os galegos gozasen dunha cidadanía política ou administrativa, tiñan xa unha cidadanía cultural que fixo deles un gran pobo", explicou, dando as grazas "a todos e todas por labrar unha cultura que une e que está firmemente arraigada na terra como este mosteiro de Montederramo".\n"O gran milagre da creación cultural é transformar unha inspiración, moitas veces individual, en algo que comparten lectores, ouvintes ou espectadores"\n"Grazas por labrar unha cultura que está arraigada na terra como este mosteiro de Montederramo"


06 marzo 2020 19:39 h.\nMiguel Anxo Fernán Vello elecciones autonómicas 2020 5-A 5A Galicia En Común-Anova-Mareas\nFernán Vello. AEP\nDebutou como deputado no Congreso en 2015 e a partir do 5 de abril podería facelo tamén no Parlamento galego, un cambio que afronta "con ilusión". O chairego confía na derrota de Feijóo, ve a súa coalición por diante do BNG e confía en que Beiras se implique nesta campaña\nVolve á política uns meses despois de deixar a primeira liña. Como afronta esta nova etapa?\nCon grande ilusión e capacidade de entrega ao traballo, porque eu non só concibo a política como o exercicio de representación dos cidadáns senón tamén como traballo. As dúas lexislaturas como deputado no Congreso foron un auténtico máster nese sentido, cunha aprendizaxe moi a fondo da realidade lucense porque estiven en todas as frontes: na loita veciñal, empresa, portos, conflitos sociais... Foi moi enriquecedor.\nEstivo conectado á política desde que deixou o Congreso ou refuxiouse nos libros e a literatura?\nFormo parte da dirección de Anova, polo que houbo unha actividade política constante nestes meses, nos que seguín moi atento aos problemas, especialmente de Lugo e a provincia, algo que xa forma parte da miña ideoloxía.\nLogo do paso por Madrid, desexaba probar a política autonómica?\nPor suposto que si, claro. E máis sendo unha decisión colectiva, porque eu son unha persoa moi leal á miña organización e defendo que o colectivo debe estar sempre por riba das decisións individuais. Poder centrarme agora na política galega en Galicia é un gran reto e unha satisfacción.\nXa que fala de reto, cal se marca?\nTraballar desde Galicia en ComúnAnova-Mareas para que o benestar dos cidadáns estea en primeiro plano. E que ese traballo e esa ilusión remate cos dez anos negros de Feijóo e o PPdeG na Xunta. É unha honra e tamén un deber.\nDesde que marchei do Congreso seguín moi atento aos problemas de Lugo; é algo que xa forma parte da miña ideoloxía\nA coalición electoral montouse contrarreloxo. Cando soubo que contarían con vostede en Lugo?\nFoi un período intenso no que houbo unha serie de reunións ata o acordo final. Nese momento comunicóuseme a posibilidade de representar esta grande alianza das esquerdas por Lugo e eu aceptei. E fíxeno porque aínda que o lema do PP é 'Galicia é moito', eu penso que o que lle pasa a Galicia é que está de loito: no eido sanitario, educativo, económico, social, ambiental, demográfico, cultural... Nesa dimensión, esta fronte de esquerdas que é Galicia en Común-Anova-Mareas responde a esa unidade de acción política que reclaman os cidadáns, que son sumamente intelixentes. Temos claro que hai que sumar e ser transversais; e aí este espazo común é o mellor instrumento para acabar pola vía democrática coas políticas antisociais de Feijóo. Galicia precisa un novo tempo e aí están a nosa oferta, o noso traballo, a nosa responsabilidade e a nosa conciencia.\nÉ certo que se pensou en Martiño Noriega de número un por Lugo?\nMartiño Noriega é un referente político de primeira orde e ten a capacidade de representación para ser candidato á presidencia da Xunta ou para ocupar o espazo que el e o ámbito colectivo dispoñan. Pero Martiño tamén é capaz de pactar e de situarse nun plano distinto e neste caso vai de número 3 por A Coruña. E será un poderoso imán de atracción para os cidadáns, porque saben que é un político serio que cumpre.\nA súa excompañeira no Congreso Alexandra Fernández cambiou para o BNG. Que lle parece?\nNon me gusta falar das persoas en particular; cada quen toma o seu camiño e é responsable dos seus actos, tamén en política, e eu non teño moito que dicir. Nós estamos pola vía de sumar, de crear un polo de atracción das esquerdas en Galicia e sería importante que unha forza irmá como o BNG entrase nesa dimensión de ollar o horizonte político con potencia visual, pero non foi así. Galicia en Común-Anova-Mareas sae con todo o empeño para situarse como forza fundamental para superar o decenio negro do PPdeG.\nTeme unha descomposición progresiva do espazo rupturista?\nNon. Estou absolutamente con vencido de que hai un espazo, que non nace agora por xeración espontánea senón que xa logrou en 2015 seis deputados e dous senadores, que é exitoso e que a xente apoiou de forma importante. Galicia en Común conforma a recuperación dese grande espazo, no que o soberanismo está representado por Anova. Seguimos nesta teima porque cremos que é algo que proxecta ilusión na xente e permite levar a cabo políticas reais para o noso país. A nosa é unha fórmula con moito futuro.\nFeijóo perderá a súa maioría absoluta e Galicia en Común-Anova vai ser a terceira forza por detrás de PPdeG e PSdeG\nQue lle parece o Goberno central?\nÉ un Goberno novo en fase de cristalización, aínda que xa tomou decisións importantes como a suba do salario mínimo. Logrou parar o ascenso da dereita e a extrema dereita, polo que é un Goberno necesario. Agora pensamos que en Galicia ten que producirse un cambio na mesma dirección e nós esperamos formar parte dese Goberno do cambio para construír unha Galicia mellor, que sexa dona de si mesma e non entregada a poderes económicos externos e que sitúe no mapa a nosa vella nación, que foi reino e ten un idioma milenario. Unha Galicia con máis futuro e máis ilusión.\nDeixou en Madrid máis amigos ou máis inimigos?\nDeixei moitos amigos, mesmo en organizacións políticas moi distintas e moi distantes no programa político e na ideoloxía. Mantiven unha relación moi cordial con moitos deputados porque a política debe basearse niso, nun principio de diálogo.\nVostede é amigo de Beiras. Implicarase esta campaña?\nBeiras é o gran referente da política galega da segunda metade do século XX e unha potencia intelectual de primeira liña. Pero Beiras é dono da súa vida política e el saberá o que ten que facer. Eu desexo que entre en campaña e que veña a Lugo, onde é unha persoa moi respectada.\nCreo que o PPdeG vai perder a maioría absoluta e entraremos nun novo tempo no que penso que haberá un Goberno progresista alternativo, un cambio que é necesario por hixiene política e democrática. E aí Galicia en Común-Anova-Mareas vai estar presente. É difícil dar un número de escanos, pero diría que imos ser a terceira forza parlamentaria por detrás do PP e do PSOE.\nFernán Vello: "O noso espazo político ten futuro porque proxecta...


A Semana Cultural encherá Zas de animación entre o 29 de xullo e o 4 de agosto. Noticias do Concello de Zas\nXa está aquí unha nova edición da Semana Cultural que o Concello de Zas organiza ao redor da Festa da Carballeira. Así, durante seis días Zas será un fervedoiro de actividades gratuítas para todos os públicos: exposicións, obradoiros, teatro, monólogos,… que culminarán coa XXXV Festa da Carballeira.\nPablo Díaz, Paco Nogueiras Marcos Pereiro, Luís Iglesia e o baiés Jorge Mira, entre outros referentes da cultura galega, traerán os seus traballos a Zas entre o 29 de xullo e o 4 de agosto. O programa completo da Semana Cultural poderáse recoller impreso nas distintas dependencias municipais ou descargalo nesta nova. A maior parte das actividades desenvolveranse no Centro Sociocultural de Zas polo que éste será un auténtico fervedoiro de actividade. As actividades que se realizarán polas mañáns estarán dirixidas principalmente aos máis novos e entre elas destacan algunhas como obradoiros de cociña, contacontos, espectáculos de humor e maxia e concertos musicais como “Tic, Tac Toc, Canta comigo” de Pablo Díaz ou “Radio Bulebule” de Paco Nogueiras.\nA actividade continuará polas tardes con distintas propostas para diferentes públicos como un curso de iniciación de percusión e baile tradicional, un taller de fotografía e outro de decoración con bastidores e máis obradoiros de cociña infantís. A actividade non cesará nin polas noites, xa que todos os días a partir das 21:30 horas haberá propostas moi atractivas para o público adulto tales como “Dura Lex”, un monólogo de Volta e Dalle Teatro; “Cómo ser un armario empotrado” con Marcos Pereiro; ou “Senior”, unha obra de teatro protagonizada por Marcos Orsi e Luís Iglesia.\nPero os dous pratos fortes da Semana Cultural son dous roteiros a través dos cales os participantes terán unha oportunidade única de afondar sobre a riqueza arqueolóxica do noso municipio. A primeira delas será unha “Visita ao Patrimonio Arqueolóxico do Concello de Zas” que se realizará o martes 31 de xullo, na que se visitarán lugares como Pedra Vixía, Arca da Piosa e a Ponte de Brandomil. Ao día seguinte, 1 de agosto, o físico Jorge Mira encargarase de guiar o roteiro “Unha ollada ao firmamento” no que se realizará unha observación astronómica dende a Arca da Piosa, ou tamén coñecida como a tumba do guerreiro Brandomil. En calquera das dúas rutas combinaranse desprazamentos en autobús e pequenas camiñadas polo que para participar é necesario anotarse previamente.\nA programación da Semana Cultural pecharase cunha dos eventos de maior identidade do noso concello: a Festa da Carballeira que nesta XXXV edición volve máis folk ca nunca cun cartel no que destacan Sés, Xabier Díaz, Astarot e grupos internacionais como Niamh Ní Charra, Fatty Farmers, Harmonica Creams ou Mànran, entre outros. As entradas para o festival xa están á venta a través da páxina web www.festadacarballeira.com. E co fin de que toda a veciñanza participe neste evento o Concello de Zas pon a disposición de cada vivenda dúas invitacións para acceder de forma gratuíta ao festival. As entradas poderán retirarse nas oficinas municipais ata o 3 de agosto.\nPrograma Semana Cultural Zas 2018 _ Pax1\nPrograma Semana Cultural Zas 2018 _ Pax2


Educación presenta o seu plan de docencia virtual ante un posíbel empeoramento da crise sanitaria – O Barbanza\nEducación presenta o seu plan de docencia virtual ante un posíbel empeoramento da crise sanitaria\nO conselleiro de Cultura, Educación e Universidade, Román Rodríguez, reúnese co comité educativo\nO Goberno galego presentou este luns un plan para garantir a continuidade da docencia en tempos de pandemia e para o caso máis que posíbel de que recrúe a crise sanitaria. Trátase do Plan de ensino virtual ante a COVID, “unha folla de ruta para blindar a calidade da educación en Galicia”, segundo fixo saber na súa presentación o conselleiro de Cultura e Educación, Román Rodríguez, quen explicou que inclúe un conxunto de actuacións “elaboradas en base a criterios pedagóxicos, didácticos e metodolóxicos” que “permitirán continuar coa formación do alumnado nos casos nos que sexa preciso pasar ao escenario de educación non presencial por hipotéticos confinamentos”. O obxectivo é que esta circunstancia “incida o mínimo posíbel no normal desenvolvemento da actividade lectiva”, afirmou.\nA base do plan é un sistema regrado e estábel de docencia virtual que ofreza ao alumnado, dixo, “unhas rutinas similares ás do ensino presencial, coa realización de tarefas e a avaliación do progreso do estudante, ao tempo que se mantén a interacción entre alumno e profesor”.\nRodríguez fixo saber que estas pautas aplicaranse de terceiro de Primaria en diante, podendo os niveis anteriores usar opcionalmente as aulas virtuais.\nA folla de ruta artéllase en cinco liñas: o funcionamento en horario espello (similar ao do ensino presencial empregando ferramentas de comunicación e aulas virtuais), as instrucións no caso de peche ou confinamento, a distribución de medios informáticos en función das necesidades para o seguimento da actividade lectiva, a avaliación e control do alumnado e a realización de accións formativas para o ensino a distancia.\nO plan establece que para desenvolver “o horario espello cada centro elaborará un horario para a docencia a distancia similar ao do ensino presencial”. Deste xeito, explicou o conselleiro, “no caso de ter que pasar ao escenario de ensino virtual, poderíase seguir un esquema de seguimento das materias moi semellante ao das clases presenciais”. Esta programación respectará a carga lectiva de cada materia e distribuirase de tal forma que un mínimo do 60% se centre na docencia virtual e o 40% se destine á realización de tarefas e actividades por parte do alumnado.\nO plan establece o protocolo a seguir no caso de que se decrete o peche ou confinamento do alumnado, segundo o cal o mesmo día do peche a dirección deberá enviar unha comunicación a través de aplicación abalarMóbil e publicar unha nova na web do centro. Así mesmo, habilitarase de inmediato na aula virtual do centro os recursos e actividades iniciais e trasladarase orientación ás familias. A partir dese momento, o alumnado e profesorado conectarase á aula virtual e á plataforma de vídeo-conferencias para seguir as clases segundo o estipulado no horario espello.\nRomán Rodríguez explicou tamén que a modalidade de ensino virtual “garantirá tamén o control de asistencia dos alumnos, a través da supervisión de asistencia por parte do profesorado polas canles habituais”.\nRespecto da formación para a comunidade docente, contémplase a realización de accións de información e formación por parte da dirección do centro. A maiores, pódese consultar co asesor Abalar de cada centro ou do Centro de Formación e Recursos.


Muíño de vento - Wikipedia, a enciclopedia libre\ndispositivo que transforma a enerxía eólica en movemento rotativo\nUn muíño de vento é un muíño que usa hélices como elemento de captación e conversión da enerxía eólica para outro tipo de enerxía apropiada para mover outros mecanismos.\nMuíño de vento Prins van Oranje en Bredevoort, nos Países Baixos\nEsa é a utilización tradicional da enerxía do vento en terra. En sentido lato, chámase muíño de vento calquera motor movido a enerxía eólica, estea o motor contido nun edificio, como nos muíños neerlandeses, que non son propiamente muíños senón bombas de auga, ou sexa só un sistema de pas montado no cume dunha torre, como nas modernas turbinas eólicas, xeradoras de electricidade para mover as bombas centrífugas. A partir de 1970, os muíños de vento nos Países Baixos foron sendo substituídos, no bombeamento de auga, por motores eléctricos que accionan bombas tipo parafuso de Arquímedes máis indicadas na transferencia de líquidos.\n1 Historia e tipoloxías\n2 Estrutura e enxeño\n3 Aplicación dos muíños\n3.1 Moenda de cereais\n3.2 Elevación de auga\n3.3 Produción de enerxía eléctrica\n4 Modelos futuros\nHistoria e tipoloxíasEditar\nMuíño de vento en Catoira\nAs primeiras referencias coñecidas a muíños de vento datan do século V. Crese que os aparellos movidos a vento se empregaban en Irán para facer fariña. No oriente, este tipo de estrutura mecánica comezou por ter aplicación práctica para facilitar o traballo do ser humano, sendo utilizada para a elevación ou bombeamento de auga. No occidente, foi inicialmente aplicada polos persas á moedura de cereais. En Europa, o muíño de vento máis antigo coñecido traballaba en Inglaterra en 1185.\nCrese que os primeiros muíños de vento posuían unha tipoloxía de eixe vertical con velas dispostas no seu arredor. Con todo, esa tipoloxía acabou por ser substituída pola de eixe horizontal que hoxe se coñece. En Portugal, a súa existencia cítase nun documento de 1303, con todo é de admitir que a súa introdución fose anterior a esta data.\nSon ben coñecidos os modelos de muíño de vento utilizados no norte de Europa, caracterizados por unha estrutura piramidal, de gran dimensión, composta por unha torre de madeira con catro pas de madeira no cume. Exemplos deste modelo son os típicos muíños de vento neerlandeses e ingleses.\nMuíños de vento na Mancha, España\nO muíño de vento de tipo mediterráneo tomou unha forma particular, distinguida da do norte da Europa. De menor dimensión, están xeralmente compostos por unha estrutura cilíndrica construída en pedra, con cúpula cónica de madeira (denominada capelo) e un número variable de velas de pano cunha orixe que se pode asociar ao velame das embarcacións.\nEn moitos muíños de vento do norte de Europa, as pas están orientadas para o vento por rotación de toda a torre, mentres que nos muíños de vento de tipo mediterráneo só o capelo sofre ese movemento, permanecendo a restante estrutura fixa.\nCoa Revolución Industrial e a banalización doutras formas de produción de enerxía cinética máis eficientes (da cal é exemplo o motor eléctrico), este tipo de tecnoloxía caeu en desuso, e moitos dos muíños foron demolidos, conservados como atracción turística ou mesmo transformados en residencias persoais.\nEstrutura e enxeñoEditar\nMuíño de vento de tipo mediterráneo en Portugal\nO muíño de tipo mediterráneo está composto por un corpo de pedra con catro a seis metros de altura e sensiblemente o mesmo diámetro e cunha forma, que aínda que se asemelle a un cilindro, é, na verdade, un tronco de cono. En torno ao cume deste corpo central, existe unha calla sobre a que se asenta unha cúpula móbil, de forma cónica (capelo). Tipicamente, no vértice do capelo, móntase un catavento, cun eixe que se prolonga na vertical para o interior do muíño, facendo rodar un dispositivo indicador que permite ao muíñeiro determinar a dirección do vento sen saír del.\nConstruído en madeira, en albanaría ou en palla de centeo, o capelo está atravesado na diagonal por un mastro ou eixe de madeira, que se estende preto de cinco metros para o seu exterior. Nesa prolongación exterior, encóntranse fixadas en forma de cruz as varas ou brazos, onde se fixan as velas de pano con formato triangular. Dous dos vértices das velas están fixos a unha vara, o que permite que estas se enrolen na respectiva vara cando o muíño de vento se encontra inmobilizado, ou entón estendidas sendo o terceiro vértice atado á vara que sucede aquela onde a vela está fixa. Esta sitúase máis atrás e dá unha inclinación á vela que permite que ao ser accionada polo vento imprima ao muíño un movemento de rotación. Estas varas de auxilio á estrutura e esticaxe das velas denomínanse vergas e están colocadas de forma que a dividen no medio o ángulo formado polas varas.\nMuíño de vento tradicional da illa do Pico, nos Azores\nDado que se asenta sobre a calla, o capelo posúe mobilidade rotacional, posibilitando que o muiñeiro oriente as velas na dirección do vento. A rotación do capelo faise empregando un dispositivo existente no seu interior. Este dispositivo, que se asemella ao cabrestante dun navío, está composto por un eixe horizontal e en torno ao cal se enrola mecanicamente unha corda, co auxilio de dúas manivelas colocadas en posición oposta en cada unha das extremidades. Unha das puntas da corda está fixa no eixe do dispositivo e na outra existe un gancho que se prende a unha das varias argolas fixadas preto do cume do corpo do muíño. Enrolando o dispositivo, a corda estrícase e obriga o capelo a rodar sobre si mesmo, para a dirección conveniente.\nA inmobilización do muíño facíase rodando o capelo para unha posición en que o vento non propulsione as velas, facendo que o mastro perdese velocidade. Cando se inmobiliza, as velas eran enroladas nas varas e estas últimas presas a algún de diversos marcos dispostos arredor do muíño a través dunha corda.\nFixada no mastro existe unha gran roda dentada, normalmente cos dentes dispostos no lateral. No centro do muíño existe un eixe vertical e no cume deste eixe existe un carreto no cal encaixan os dentes da roda, de tal xeito que fan rodar o carreto independentemente da posición do capelo. Deste xeito, a enerxía cinética de rotación xerada no mastro debido á propulsión reparada no vento ao ser captado polas velas, transmítese polo eixe central ata á base do muíño onde fai rodar as moas que moen o cereal sendo así aproveitada a enerxía eólica. Todas estas estruturas e engrenaxes móbiles descritas tallábanse en madeira rexa (tipicamente carballo, sobreira ou aciñeira), por artífices especializados nese tipo de traballo, a quen se daba o nome de enxeñeiros.\nAplicación dos muíñosEditar\nMuíño en Holanda, de Armand Guillaumin (1904)\nMoenda de cereaisEditar\nOs muíños de vento poden ser aplicados á moenda de cereais. Neste caso, a enerxía que chega á base do muíño a través do seu eixe central é utilizada para facer rodar unha moa. Unha moa é unha pedra maciza, esculpida en forma de anel cilíndrico achatado, de faces sulcadas e a cuxo centro baleiro se chama ollo da moa. Nunha instalación para moer existen dúas moas, sendo unha delas estática, denominada poiso e asentada no chan do muíño, sobre a que se coloca unha segunda moa cun descanso lixeiro de modo que non impida o movemento de rotación, denominada corredor, cun raio idéntico ao do poiso mais con altura inferior.\nO corredor está suspendido no eixe vertical, sendo fixa a este a través dun soporte metálico regulable en altura. A necesidade de regular a altura do corredor débese ao feito do desgaste en altura das faces, a que ambas as moas están suxeitas co desenrolar da actividade de moenda, por efecto da fricción. Cando os sucos das moas desaparecen, ao muiñeiro ten que crear novos sucos para que a moenda do cereal sexa posible e que se realice co auxilio de ferramentas con forma e función que se asemellan á dunha picareta.\nA moenda do cereal faise depositándoo en gran no descanso existente entre o poiso e o corredor. A rotación do corredor fricciona os grans contra o poiso, esmagándoos repetidamente ata que, lentamente, se transforman en fariña, sendo este o nome atribuído ao po a que se reducen os cereais moídos. O cereal en gran deposítase nunha caixa con fondo en cono ou pirámide invertida, que se liga unha calla que conduce o gran ao ollo do muíño e o deposita no descanso entre o poiso e o corredor. A enerxía centrífuga provocada pola rotación do corredor fai que o gran (e o produto da moenda) se desprace desde o ollo ata a circunferencia da moa, onde se recolle xa en fariña.\nElevación de augaEditar\nO navío a turbovela Alcyone na mariña de Cascais, especialmente proxectado para recibir a tecnoloxía Turbovoile de Cousteau: unha turbina de voluta vertical con rotores internos\nOs muíños de vento poden ser aplicados á elevación ou bombeamento de auga. Neste caso, a enerxía que chega á base do muíño a través do seu eixe central emprégase para facer rodar un parafuso de Arquímedes. Unha engrenaxe colocada no eixe central está ligada a un parafuso colocado no interior dun tubo cilíndrico ou semicilíndrico oco, posicionado nun plano inclinado na diagonal coa extremidade máis baixa colocada baixo a liña de auga. Foron moi utilizados nos Países Baixos con esta finalidade para a drenaxe dos pólderes (terras baixas). Actualmente, a maior parte das bombas de tipo parafuso están accionadas por enerxía eléctrica en vez de enerxía eólica.\nXeradores eólicos en Egeln, Alemaña\nA rotación e a disposición do parafuso fan que o movemento de rotación arrastre un volume de auga ao longo do tubo ata ao cume, onde é captada na extremidade máis elevada.\nProdución de enerxía eléctricaEditar\nMuíño con velas\nOs muíños de vento poden aplicarse á xeración ou produción de enerxía eléctrica. Neste caso, a estrutura está composta só por unha estrutura metálica ou hasta oca, no cume da cal se encontra unha turbina. As pas son de gran dimensión, atinxindo, en aparellos modernos, entre corenta e sesenta metros de lonxitude e rodan lentamente. O equivalente ao mastro do muíño de vento descrito anteriormente encóntrase directamente ligado a un elemento xerador (en xeral un alternador ou dínamo) capaz de converter a enerxía cinética de rotación en enerxía eléctrica que se axusta ou rectifica e despois se canaliza para a rede común de fornecemento de enerxía eléctrica.\nOs muíños de vento de voluta vertical poden funcionar coas turbinas embutidas, interferindo menos coa paisaxe alén de eliminar os riscos das colisións tan frecuentes das turbinas coas aves.\n↑ Who Invented the Windmill? Ask.com\n↑ Glick, Thomas F., Steven Livesey, and Faith Wallis. Medieval science, technology, and medicine: an encyclopedia. Routledge, 2014, 519\n↑ Geography, Landscape and Mills – Pennsylvania State University\n↑ Braudel, Fernand (1992). Civilization and Capitalism, 15th–18th Century, Vol. I: The Structure of Everyday Life. University of California Press. p. 358. ISBN 9780520081147.\n↑ Wailes, R. Horizontal Windmills. Londres, Transactions of the Newcomen Society vol. XL 1967–68 pp 125–145\n↑ Dicionário da Língua Portuguesa - PRIBERAM on line (consultado o 27 de agosto de 2006)\nWikimedia Commons ten máis contidos multimedia na categoría: Muíño de vento\nTraído desde «https://gl.wikipedia.org/w/index.php?title=Muíño_de_vento&oldid=5851421»\nÚltima edición o 26 de agosto de 2021 ás 13:47\nA última edición desta páxina foi o 26 de agosto de 2021 ás 13:47.


Página de Información de Mobile20-commits\nSobre Mobile20-commits Galego\nPara ver envíos anteriores ao listado, pode visitar os arquivos de Mobile20-commits .\nComo usar o listado Mobile20-commits\nPara enviar unha mensaxe a tódolos membros do listado, envíeo ao enderezo mobile20-commits@forxa.mancomun.org.\nSubscribirse a Mobile20-commits\nSubscribase a Mobile20-commits rellenando los datos del siguiente formulario Mandaráselle unha mensaxe de correo electrónico pedíndolle unha confirmación, isto prevén que outras personas lle suscriban sen que vostede o saiba. Unha vez que se reciba a súa confirmación, a súa petición mandarase ó administrador do listado para que a aprobe. Notificaráselle da decisión do administrador por correo electrónico. Este listado tamén é público, o que significa que os suscritores do listado están dispoñibles para calquera (pero modificaremos os enderezos de correo electrónico de xeito que non sexan doadamente recoñecibles polos spammers).\nSuscriptores de Mobile20-commits\nDelle co rato eiquí para ver o listado de sucriptores de Mobile20-commits:\nPara anular a súa suscripción de Mobile20-commits, consiga unha lembranza da súa contrasinal ou troque as súas opcións de suscripción indique o seu enderezo de correo electrónico co que está suscrito:\nMobile20-commits a administra info at aldaba.es\nInterfaz administrativa de Mobile20-commits (require autorización)


1882. Falece en Pontevedra o escritor e xornalista Andrés Muruais\n1935. Nace o escritor, filósofo e investigador Manuel Cabada, en Sabucedo (A Estrada)\n1959. A poeta Medos Romero nace nas Pontes\nMércores, 05 Febreiro 2020 19:30\nA libraría Lila de Lilith (R/ Travesa, 7) de Santiago de Compostela acolle ás 19.30 h. a presentación do libro ilustrado Ferreñas & Rock and Roll (Baía) de Laura Romero e Iria Pedreira.\nEstarán presentes as autoras e dúas das músicas que aparecen no libro: Guadi Galego e Maribel Dos Anjos.\nFerreñas e Rock and Roll é un catálogo ilustrado a toda cor no que se outorga protagonismo a trinta e unha músicas ou formacións integramente femininas que marcaron un antes e un despois tanto nos seus respectivos estilos como no conxunto da música galega.\nLaura Romero ao lapis, Iria Pedreira ás letras e Baía Edicións á maquinaria xuntan os seus talentos nunha obra única que foi distinguida cun dos premios do II Concurso de ideas “Luísa Villalta” de proxectos culturais pola igualdade convocado en 2018 pola área de Benestar Social, Educación e Políticas da Deputación da Coruña.


Pode participar calquera persoa que presente un relato orixinal, en calquera das linguas do concurso (catalán, castelán, éuscaro e galego), que estea inspirado nunha temática científica.\nOs orixinais deben estar escritos en catalán, castelán, éuscaro ou galego. Deben ser inéditos e non ser premiados en ningunha outra convocatoria, certame ou premio literario, nin ser publicados nun medio ou blog persoal.\nO concurso ten unha única modalidade competitiva: Relato curto dunha extensión máxima de 800 palabras, dentro da cal, neste 2022, pode optarse pola temática libre ou a de Intelixencia Artificial.\nOs participantes poden participar nunha das seguintes categorías:\nCada participante pode presentar un máximo de catro relatos, sempre que estean escritos en linguas distintas. Os relatos dun mesmo participante deben ser orixinais e non se pode presentar o mesmo relato en linguas distintas.\nO profesorado que promovese a participación do alumnado con polo menos un relato na categoría Nova do concurso poderá optar ao premio especial «De ciencias e de letras».\nOs orixinais deben presentarse a través do web: inspiraciencia.es. Previamente, os participantes deben rexistrarse. A data de nacemento establece a categoría (Mozo ou Adulto) na que se participa.\nOs participantes poden acceder á súa conta cun nome de usuario e un contrasinal. O pseudónimo é o nome co que asinarán os relatos. O nome do concursante non será público a non ser que resulte gañador ou finalista.\nCada participante pode enviar un relato en calquera das linguas do concurso. Os gañadores dunha edición, para unha categoría e lingua, non poderán presentarse para a mesma categoría e lingua nas dúas seguintes edicións.\nPara optar ao premio especial De ciencias e de letras o profesorado deberá rexistrarse e explicar o proceso seguido na aula para a participación do alumnado e selección de relatos. Os profesores deberán entregar a seguinte documentación nos formatos requiridos: un resumo do proceso seguido na aula (Word, máximo 150 palabras), unha desagregación do proceso seguido na aula de maneira visual (PDF, máximo 4 páxinas) e un vídeo curto (MP4, máximo 2 minutos; neste formato os profesores poden contar o que consideren necesario). O vídeo poderá compartirse mediante unha ligazón a YouTube. Os arquivos deben enviarse a través do formulario habilitado na web.\nO prazo de presentación de relatos finaliza o 5 de xuño de 2022.\nO acto de entrega de premios terá lugar en Valencia en setembro. A data anunciarase con antelación.\nO concurso prevé un premio institucional para cada categoría e lingua, e un premio do público por categoría. Tamén se outorga un único premio institucional especial «De ciencias e de letras», que vai dirixido ao profesorado que participase cos seus alumnos no concurso. Este ano 2022 tamén se entregan premios na modalidade de Intelixencia Artificial (para cada categoría e lingua).\nOs premios serán dispositivos electrónicos, libros de divulgación, cursos de escritura e a subscrición a revistas de divulgación. O premio «De ciencias e de letras» será unha experiencia relacionada co proceso de creación dun dos espectáculos ideados para a gala de Inspiraciencia. Os premios da modalidade de Intelixencia Artificial daranse a coñecer proximamente.\nA organización do concurso resérvase o dereito de declarar deserta a convocatoria se considera que os orixinais presentados non alcanzan a calidade mínima necesaria.\nPara os premios institucionais designarase un xurado para valorar as contribucións e propoñer as obras gañadoras. Estará formado por persoas do ámbito da ciencia, a literatura, a arte, a divulgación, e anunciarase previamente.\nPara valorar os relatos terase en conta a adecuación á temática, a calidade literaria, a orixinalidade na formulación, a estrutura e a coherencia da narración, así como o estilo, a creatividade e a imaxinación.\nPara o premio «De ciencias e de letras» terase en conta a calidade do proceso de creación e selección de relatos na aula, o grao de interdisciplinariedade e de motivación do alumnado.\nO premio do público decídese a través dunha votación en liña aberta a todas as persoas. O público premia o relato máis votado de cada categoría, con independencia da lingua na que se escribiu.\nA votación faise sobre a mesma selección de relatos que pase ao xurado. Para votar haberá que rexistrarse. Cada persoa pode dar un voto por relato, sen restrición do número de relatos a votar, a través do formulario habilitado.\nA participación neste concurso presupón a aceptación das bases.\nOs relatos gañadores poderán ser publicados en medios físicos e dixitais, sempre mencionando a autoría.\nBarcelona, 25 de febreiro de 2022


Morre aos 95 anos o poeta Ernesto Cardenal, figura clave da Teoloxía da Liberación\nAgencias 02 marzo 2020 01:42 h.\nErnesto Cardenal, en 2014. ARCHIVO\nO Papa Juan Pablo II suspendérao 'a divinis' por mesturar a relixión coa revolución sandinista\nO sacerdote e poeta nicaraguano Ernesto Cardenal morreu este domingo aos 95 anos, segundo informou a escritora Gioconda Belli. Cardenal é unha das figuras clave da Teoloxía da Liberación e estivo vinculado co movemento sandinista.\n"O noso gran poeta acaba de morrer aos seus 95 anos, logo dunha vida entregada á poesía e á loita pola liberdade e a xustiza", escribiu Belli, nunha mensaxe dirixida a xornalistas. Cardenal, que faleceu en Managua, dedicou case de maneira total á literatura os seus últimos anos, e xusto hai un celebraba a edición do seu último libro, Hijos de las estrellas.\nHai exactamente un ano tamén dirixiu unha misa na súa casa, unha das primeiras desde 1985, despois de que o Papa Francisco o absolvese "de todas as censuras canónicas" que lle impuxo Juan Pablo II, cando o suspendeu a divinis, por mesturar a relixión coa revolución sandinista.\nO autor de Oración por Marilyn Monroe e outros poemas ou Epigramas está considerado como un dos autores máis prestixiosos de América Latina. As súas obras foron traducidas a máis de 20 idiomas e recibiron recoñecementos internacionais como a orde Lexión de Honra en Grao de Oficial do Goberno de Francia ou o Premio Iberoamericano de Poesía Pablo Neruda.\nCoñecida a morte de Cardenal, o Goberno nicaraguano trasladou as súas "máis sinceras condolencias" a familia e amigos en nome do pobo e decretou tres días de dó nacional.\nMorre aos 95 anos o poeta Ernesto Cardenal, figura clave da...


Mil cincocentos nenos dan o visto bo á programación infantil de Nadal e Reis en Tomiño - Telemariñas\nInicio Cultura / Ocio Mil cincocentos nenos dan o visto bo á programación infantil de Nadal...\nMil cincocentos nenos dan o visto bo á programación infantil de Nadal e Reis en Tomiño\nAs actividades de Nadal e Reis organizadas polo Concello de Tomiño gozaron de total aceptación por parte da cidadanía. Especialmente as dirixidas a público infantil e familiar, as diferentes propostas realizadas dende a Concellería de Cultura, contaron co apoio de máis de 1.500 nenos, un total que sen contar o número de adultos e acompañantes, é considerado un moi bo resultado polos organizadores. “Estamos moi contentos polos niveis de participación acadados, que superan cada ano o anterior”, recoñece a concelleira Cristina Martínez, responsable da área de Cultura.\nTamén foi maior a cantidade e diversidade de eventos organizados, consistentes en obradoiros, contacontos e obras teatrais, en Nadal, e xogos, inchables, obradoiros e cabalgata, en Reis.\nOs obradoiros e contacontos, a cargo de Migallas Teatro, foron catro días 26 ao 29 de decembro, de 17 a 19 horas, no primeiro andar do Mercado Municipal. A inscrición previa permitiu contabilizar algo máis de 40 nenos e nenas, a partir de 3 anos, en cada un dos obradoiros. No contacontos do día 29, con historias próximas aos máis cativos e cativas, que participaron de forma activa no seu desenvolvemento e desenlace, superáronse as cen persoas.\nTamén a obra “Os tres porquiños”, de Educateatro Producións, logrou encher sen problemas as 330 butacas do auditorio de Goián, con 127 nenos e nenas e 203 persoas adultas.\nPor outra banda, os xogos, inchables e obradoiros realizados debaixo dunha carpa na Praza do Seixo, entre os días 2 e 4 de xaneiro, atraeron exactamente a 595 pequenos e pequenas, mentres que máis de 450 foron os que se achegaron o día 5 de xaneiro para saudar aos Reis Magos, tras a gran cabalgata.\nComa novidade, este ano contouse coa presenza da asociación Avelaíña para persoas con discapacidade, que trouxeron unha colección de chapas, colgantes e broches.\nA concelleira de Cultura agradece ao persoal municipal o traballo realizado para que todos os eventos puideran realizarse sen incidencias e con toda normalidade.\nArtículo anteriorPublican el documental “De Rosendo a Rosendo” que difunde la vida y obra del tudense Rosendo Salvado\nArtículo siguienteLa Piscina Mancomunada realizará una jornada de puertas abiertas para todos los vecinos de Val Miñor


suave Para todas as acepcións SINÓNIMO lene adxectivo1 Que é agradable pola súa delicadeza, dozura, brandura etc. Unha pel suave coma o veludo. SINÓNIMO fino Unha superficie suave ao tacto. ANTÓNIMO áspero Fala nun ton suave. SINÓNIMOS maino, moderado Un vento suave. SINÓNIMOS apracíbel, apracible, avelaíño, maino, velaíño ANTÓNIMOS desapracíbel, desapracible Un clima suave. SINÓNIMO moderado2 Que non se produce de maneira brusca nin con violencia. Un suave contraste. Unha suave inclinación do terreo.


Don Voto Perdido busca refuxio - - Opiniones Crónicas de la Emigración\n4:36 h. Lunes, 18 de enero de 2021\n| 11 de febrero de 2011\nDon Luís Seoane anda camiñando sen acougo. Vai comentando co seu compañeiro Lorenzo Varela que a sesión do Senado na que se derogou o dereito a votar nas eleccións municipais é o máis lamentable e egoísta triunfo dos ignorantes mesturadores de dereitos con xeografía e sentimentos. Coida que a Radio do Ceo terá moi boa audiencia porque o programa que agora mesmo comeza convidou a tres figuras representativas da vida política galega que foron deputados na II República e no Parlamento de Galicia. Antes das intervencións de Alfonso Rodríguez Castelao, Antón Alonso Ríos e Ramón Piñeiro López o recén chegado presenta o saúdo protocolario aos membros da Asemblea Celestial da Emigración Riopratense.\n–Don Voto: Agradezo a boa acollida e o refuxio que me ofrecedes. A verdade, meus prezados amigos que nunca pensei que nestes tempos de vida democrática tivese que fuxir ao exilio coma fixen despois do fatídico mes de xullo de 1936. Os nosos partidos políticos son os amos e nós uns pobriños paduanos indefensos. Eles actúan coma se fosen os donos da verdade esquecendo que teñen un mandato condicionado e limitado. Case parece que fose o portador dun virus que se debe eliminar para exterminar o perigoso dereito de querer decidir sobre os asuntos referidos ao lugar de nacemento.\n–Alfonso: Sorprende moito ver que hoxe as Cortes son algo ben diferente daquelas nas que os galeguistas loitábamos polo recoñecemento da identidade de Galicia. Non entendo moi ben o razoamento xeográfico porque se só poden votar os residentes entón Galicia terá que devolver os centos de millóns das vellas pesetas que enviaron os meus irmáns emigrados na Arxentina. Aqueles cartos eran estranxeiros entón a pregunta é se só estamos ás maduras non imos a ningures. Poida que os actuais deputados e senadores non coñezan moito ou case nada da Guerra Incivil, pero... meu Deus... están moi desnortados.\n–Antón: A min caseque non me sorprende nada porque estou vendo que a única preocupación é a de vivir ben eu e que se fodan os demais. Así de claro. Quero dicir para que se me entenda ben que a min non me ofenden. Non, faltaba máis. Sería darlles unha importancia que non teñen. Un grupo de desagradecidos cuns bos salarios e que se poden xubilar coa paga máxima despois de cotizar coido que 11 anos non teñen a categoría moral para ferir ao Siñor Afranio. Se soubesen os señores lexisladores que están aí grazas a que eu e outros máis estivemos fuxidos polos montes. O frío, a chuvia e o medo foron as bases enriba das que logo se puxeron os alicerces da democracia actual. Non hai que ser moi espelido para decatarse que aqueles que están lonxe son fillos da mesma nai.\n–Ramón: Pídovos desculpas, meus amigos. Sinto que parte ou moita da culpa é miña. As miñas teses sobre a morriña e a miña posición arredor da necesaria galeguización de todos os partidos políticos galegos foron un fracaso. Pensei que o máis acertado era que a identidade formase parte fundacional de todo partido político galego democrático. Non sei, estou desconcertado. Poida que a crise creada pola avaricia dos delincuentes financeiros made in U.S.A. contaxiase de insolidariedade aos nosos políticos que se defenden arredor da patria xeográfica e abandonan a patria sentimental.\n–Don Voto: Sinto ben que fose quen vos puxese así tristeiros e desencantados. Vos non sodes responsables de nada. Se cadra, aínda hai algún cerebro pensante que sostén que fun manipulado e que se viaxo máis aló do río Miño deberán de determe por estraperlista. Cando non se queren aceptar os erros propios hai que buscar un culpable fóra. Semella que o incumpridor son eu que só son un medio para que os cidadáns expresen a súa escolla nunha cita electoral. Agora que o penso ben non sei se acudir ao Tribunal Penal Internacional para defender a miña honra xa que estou farto dos insultos descalificatorios de suxo, trapicheiro e vendido. Agradezo a vosa acollida garimosa no seo dunha Asemblea que de agora en diante será o meu novo fogar neste fermoso espazo galego de paz.


Mañás de Semana Santa 2022.\nNestas vacacións de pascua, continuamos coas actividades. Os días 11, 12 ,13 e 18 de Abril realizaremos actividades de 10 h a 14 h para nenos e nenas desde 4º EI ata 6º EP. Para maior información podes contactar connosco en cxateibo@gmail.com e no 633674528. A inscripción para as actividades pode con...\nMañás de Verán pretende facilitar que se poida conciliar a vida familiar e laboral nos tempos de vacacións dos/as nenos/as. Mañás de Verán é un proxecto co obxectivo de educar en valores a través do xogo, ofertar actividades alternativas á televisión ou consolas, favorecer a creatividade dos/as...\nPara nós os campamentos son a continuación do traballo realizado durante o curso, coas actividades semanais e algunha actividade extraordinaria de todo o día. Por iso, soamente é un campamento para rapaces e rapazas que participan en grupos do IEF. O campamento de verán é unha experiencia educa...\nOPERACIÓN KILO – EVENTOS SOLIDARIOS\nA Operación Quilo é unha campaña de recollida de alimentos e produtos de hixiene que se fai en toda Galicia, e que está coordinada polos diferentes centros xuvenís salesianos. Este proxecto organízase a través da Federación de Centros Xuvenís Don Bosco en Galicia, e está presente nas p...


Remata unha práctica exitosa – Future Oceans Lab\nDespois de realizar unha práctica de 10 semanas no FOL , é hora de despedirse de Marian Scheffler da Christian-Albrechts-University de Kiel , Alemaña. Durante a súa estadía colaborou con Juan Bueno e Elena Ojea dentro do proxecto FutureMARES sobre avaliacións da vulnerabilidade climática en sistemas mariños para identificar os servizos do ecosistema mariño máis vulnerables e os medios de subsistencia dependentes. O mércores 17 de decembro, realizou unha presentación dentro do grupo de traballo sobre desenvolvemento e identificación de indicadores en avaliacións de risco do cambio climático.\nA súa práctica estivo determinada por un tema en particular: a pandemia de coroa 2020. Pero a súa alta capacidade de adaptación permítelle levala a cabo con éxito. Durante as prácticas, con moitas horas de lectura, traballo e avaliación, aprendeu moito sobre o traballo científico nas avaliacións de vulnerabilidade e risco, e puido presentar algúns resultados a semana pasada. Todo o seu esforzo axuda ao equipo a avanzar no proxecto FutureMARES para comprender as interrelacións entre os impactos do cambio climático e os ecosistemas e como o NBS pode aumentar a adaptación e mitigación do ecosistema mariño.\nMarian ten unha enorme paixón polos océanos e o aire libre e, ademais do seu traballo, tamén tivo a oportunidade de coñecer e explorar a fermosa e moi recomendable rexión de Galicia na costa noroeste de España no seu coche de camping. Esta rexión é particularmente interesante para explorar en bicicleta ou na auga. Atender a un solpor tranquilo de pé sobre unha montaña ou navegar por algunhas das costas máis fermosas.\nQueremos agradecerlle a participación nas nosas actividades científicas. Estamos desexando seguir traballando no proxecto con el.\nEsperemos que nos vexamos de novo nun futuro máis pacífico. Mantéñase saudable e mantense xuntos.\nCATEGORÍAS: Elena Ojea, Future Oceans Lab, FutureMARES, Juan Bueno, New Fellowships, Research, Training


estás a falarme a min?: "Xigante", unha película mínima.\nPublicado por ekis1331 en 13:49\nEu vina hai uns meses e gustoume, seica eu vexo cine dende unha perspectiva máis literaria (narración, ritmo). Acabas de darme moitas novas perspectivas (visuais, técnicas) sobre a película das que eu nin me decatara, é fascinante o zume que lle sacas. Dan ganas de vela outra vez.\nAlégrame ho.. grazas pola valoración tan positiva que fas, e agardo que as miñas apreciacións che resulten "estimulantes" á hora de revisitá-lo filme... saúdos.\nDespois de ler os teus detalles (precisos) estou segura da calidad da cinta e penso visualizala. Unha aperta\nPois grazas bel, que a disfrutes.


Admiten a trámite a denuncia veciñal polos recortes na atención sanitaria en Seixo - Pontevedra Viva\nMartes 21 de Setembro, 2021 ás 17:46 do Martes 21 de Setembro, 2021\nA Valedora do Pobo admitiu a trámite a denuncia presentada pola Plataforma pola Defensa do Centro de Saúde de Seixo na que se advertía dos recortes que se están a producir na atención sanitaria desta parroquia de Marín.\nEn concreto, a plataforma denunciou as consecuencias de non cubrir as vacacións e a xubilación do persoal, así como o grave prexuízo sufrido pola veciñanza por parte da Xunta e o desamparo no que os deixou o goberno municipal de Marín.\nEste colectivo, que une dezaoito asociacións de Santomé de Piñeiro, O Campo, Ardán e Seixo, está "satisfeita" de que se investiguen os recortes na asistencia sanitaria "que levan a que teñamos un médico para atender 2.200 persoas porque a Xunta non cubre o médico xubilado".\nConsideran que o feito de non cubrir xubilacións nin vacacións "é a orixe dos problemas nun consultorio que antes do 15 de xullo dispoñía de atención presencial e non tiña listas de espera e que agora chega a máis de 20 días de espera para unha cita telefónica".\nAgora, as autoridades sanitarias terán que informar das súas actuacións á Valedora do Pobo, apuntan desde a plataforma, "a pesar de que tentaron por todos os medios tapar os problemas no centro de saúde que deron pé ás denuncias e mobilizacións".\nDende a plataforma presentaron un documento "fundamentado xuridicamente" no que buscan defender o dereito á protección da saúde e a unha atención sanitaria digna a través de demandar a cobertura do persoal de maneira permanente e estable, e a posta en marcha de servizos como pediatría ou fisioterapia.\nAgardan que a apertura deste proceso por parte da Valedora do Pobo sirva para "dar un primeiro aviso ao goberno da Xunta, instalado na soberbia e a insensibilidade".


Encuentro con Miguel Anxo Fernán Vello\nEl cabeza de lista al Congreso por Lugo de En Marea responderá a las preguntas de los lectores de La Voz el miércoles 16 a las 16.30 horas\n1 Miguel Anxo Fernán Vello 16/12/2015 16:30\nBoas tardes a todas e a todos. Un pracer poder conversar dende a Redacción de Lugo de La Voz de Galicia con todos vós.\n2 Carlos Fdez 16/12/2015 16:32\nBUENOS DIAS PARA SU PARTIDO DEBERIA DE PODER JUBILARSE UNA PERSONA CUANDO ALCANCE LOS 37 AÑOS COTIZADOS AUNQUE AUN CUMPLIESE LOS 65 AÑOS DE EDAD??\nMiguel Anxo Fernán Vello:\nFigura no noso programa a xubilación prevista aos 65 anos e a voluntaria aos 60. Todo o que figura no programa é un compromiso firme que establecemos cos cidadáns.\n3 Un da Pontenova 16/12/2015 16:38\n¿Levaredes ó Congreso algunha proposta concreta para fomentar o emprego, especialmente dos máis novos, nas áreas rurais de Lugo?\nPor suposto, é unha das nosas preocupacións máis importantes: o impulso ao emprego. E a recuperación produtiva e social das áreas rurais. Por pormos un exemplo, hai que fomentar no rural as canles de cormercialización curta, de proximidade. E hai que aplicar plans de desenvolvemento local. É un problema de vontade política. E EN MAREA cre na innmesa potencialidade das persoas, e sobre todo, da xente nova que vive e traballa nas áreas rurais.\n4 Moedagalega 16/12/2015 16:40\nSe non obteñen grupo parlamentario propio no Congreso, que garantías temos de que manterán a súa unidade dentro do grupo mixto, e de que non se esparexerán os deputados da Marea dentro doutros grupos máis amplos?\nEu estou convencido de que EN MAREA obterá Grupo Parlamentar Galego propio no Congreso. E está acordada (existe un documento aos efectos) a formación deste Grupo e a súa autonomía plena como tal.\n5 Santi 16/12/2015 16:45\nVostede é escritor e editor, que medidas propón para o sector da cultura e para potenciar o sector editorial como fonte de emprego e crecemento económico?\nA cultura en galego, en todas as súas amplas manifestacións, é unha riqueza, e non só no plano creativo senón tamén no plano económico. A creación cultural é tamén un "sector estratéxico": a lectura, o coñecemento. Temos que volver situar a cultura galega no 2% do PIB, o que significou no seu día 30.000 postos de traballo directos. As políticas levadas polo poder gobernante nos últimos anos supuxeron un atentado directo ao poder creativo e expansivo da cultura galega. E iso hai que cambialo. E EN MAREA farao.\n6 Alfonso GarcÍa Calvo 16/12/2015 16:48\nVa hacer gestiones para que se desbloquee y puedan retomarse las obras de la autovia Lugo Ourense : Gracias\nIso é algo que tamén está no noso programa. Hai que aplicar esquemas racionais nos trazados terrestres das comunicacións. E sempre en procura do mellor servizo ás persoas, procurando ademais a seguridade e a operatividade viaria. Vexamos o que está a acontecer, por exemplo, no Alto do Fiouco. Non máis "chapuzas", por favor!!!\n7 afonsoriscos 16/12/2015 16:50\nComo Deputado da Marea apoiaría unha eventual investidurade Pedro Sánchez no caso de producirse un pacto Psoe-Podemos? Baixo que condicións?\nComo dicimos na Terra Chá, non hai que pór o carro diante dos bois. As esquerdas do Estado españól, e EN MAREA entre elas, aspiramos mesmo a superar en número de escanos ao PSOE. Esa pregunta tal vez haberíalla que facer, noutro sentido, a Pedro Sánchez. O que non imos permitir nunca é que se apliquen políticas austericidas, reaccionarias e que vaian en contra da clase traballadora, da xente.\n8 Oscar - Coruña 16/12/2015 16:54\nChegará o día en que a xente que pensa parecido deixe atrás o pensamento na sua leiriña e podamos ter de vedade unha candidatura única?\nEu aposto porque si, chegará. Eu sempre defendín (mesmo como membro da Coordinadora do Encontro Cidadán por unha Marea Galega) unha "unidade popular" de candidatura galega única. Tarde ou cedo será así. Mais a día de hoxe, xa case nas últimas horas da campaña, todo indica que o "voto útil" das esquerdas é o voto a EN MAREA.\n9 Trillón 16/12/2015 16:58\nDefende como Méndez Ferrín a Maduro? Podería dicir cando/onde as suas políticas levaron prosperidade a algunha sociedade?\nDefendo a democracia venezolana e o papel que Hugo Chávez tivo nese proceso democrático, recoñecido en todo o mundo, polas propias Nacións Unidas, pola propia UNESCO e pola propia (nada sospeitosa, por outra banda) Fundación Carter. Os índices de benestar da maioría da poboación da democracia bolivariana nunca existiron antes en Venezuela. E iso está demostrado con datos obxectivos. Outra cousa é que se apliquen distintas "varas de medir" (sempre "interesadas") para xulgar a realidade.\n10 Fernando 16/12/2015 17:00\nEducacion publica o privada subencionada.\nEducación pública, universal e gratuíta. A sanidade e a educación, dende a miña perspectiva, nunca deben ser obxecto de negocio privado, e aínda por riba "subvencionado".\n11 Manoel Valcárcel 16/12/2015 17:02\nSolicitaredes ao próximo goberno do Estado a transferencia do tramo da estrada N-VI que transcorre á beira do Miño para convertila nunha rúa, paseo ou bulevar? Que outras medidas tomaredes para potenciar o turismo ambiental e deportivo na provincia de Lugo?\nSon moitas as medidas que hai que levar a cabo neste ámbito. Para nós o "Pai e Señor Miño", como lle chamaba Manuel María, é un tesouro ecolóxico, cultural e simbólico de primeira magnitude. Hai que potenciar un turismo ambiental e cultural de calidade, e iso non entra en contradición cun turismo deportivo "racional" e respectuoso coa natureza.\n12 Xosé Manuel 16/12/2015 17:04\nHai un importante movemento cultural na cidade esquecido..,son os centros sociais alternativas..Tería EnMarea algunha proposta concreta cara estes colectivos.\nEN MAREA pensa que a cultura non debe ser "tutelada" ou dirixida. Hai que apoiar as iniciativas de base, os proxectos culturais que nacen da xente creativa e organizada. E hai que democratizar o acceso á cultura.\n13 Javier 16/12/2015 17:05\n¿Que opinión lle merece o Chavismo e a xestión desenvolvida de Maduro en Venezuela?\nPenso que xa respostei a iso nunha pregunta anterior. Existen datos oficiais, por exemplo, de Nacións Unidas ao respecto. Neste tema, coma noutros semellantes, hai que procurar ser obxectivos e estar ben informados.\n14 afonsoriscos 16/12/2015 17:07\nNo caso de que o regulamento da cámara non permitise que en Marea formara un grupo propio no Congreso e de darse tal posibilidade, claro, integraríase vostede nalgún outro grupo parlamentar coma Podemos?\nEN MAREA terá Grupo Propio Parlamentar galego no Congreso. Por iso, agora mesmo, EN MAREA é o voto útil da esquerda en Galiza.\n15 TusiPersonaje 16/12/2015 17:09\nEscribe aquí tu pregunta #preguntafernanvello a metade dos tractores da muralla custan 300.000€, de onde sacan os cartos?\nDo seu esforzo, do seu traballo. Moitas veces dos préstamos bancarios, abusivos. Os gandeiros galegos son persoas sumamente traballadoras e emprendedoras.\n16 Pablo S. 16/12/2015 17:11\nDecia X. Ferriro que hay que mejorar la imagen de los habitantes de La Coruña entre el nacionalismo gallego, desconozco que quiere que hagamos pero mi pregunta es ¿Para el Nacionalismo Gallego la ciudad de La Coruña es una especie de " ciudad traidora" como eran las provincias Guipuzkoa y Vizcaya durante el Franquismo?.\nEu concibo o nacionalismo galego, e a política de esquerdas, como unha forma de humanismo. Humanismo no cultural, na riqueza da cultura, e humanismo no que atinxe á irmandade e á Fraternidade. Un nacionalismo culto, un nacionalismo integrador, dialogante, con alento universal.\n17 Carlos Pérez 16/12/2015 17:13\nDe qué maneira alentarían a xente a voltar as aldeas para que non cheguen a desaparecer ? ....\nNo caso de Lugo, por exemplo, nos últimos dez anos perdeu 6.500 habitantes. EN MAREA cre na potencialidade do rural, na súa riqueza. É un serio compromiso de EN MAREA potenciar a "vida plena" no noso rural.\n18 ALFONSO 16/12/2015 17:14\nVAI SER VOSTEDE O PORTAVOZ DO GRUPO NO CONGRESO DOS DEPUTADOS.\nIso non é decisión miña, individual. É unha decisión colectiva. E eu acredito na "intelixencia colectiva".\n19 Manuel. 16/12/2015 17:16\nTen coñecemento dos motivos que levaron os gardas civís a manifestarse recentemente diante da dirección xeral en Madrid. Cal é a sua opinión?\nTodos os traballadores e funcionarios, tamén os gardas civís, sufriron "recortes", tanto nos seus salarios como na dotación. E todo traballador ten dereito a manifestarse en defensa dos seus dereitos laborais.\n20 viernesperez 16/12/2015 17:19\n¿os votantes e candidatos de EN MAREA son galegos? ¿hai votantes e candidatos nacionalistas na coalición EN MAREA?\nTodos os candidatos e os votantes de EN MAREA son galegos, por suposto. EN MAREA agrupa ás organizacións políticas Anova-Irmandade Nacionalista, Podemos, Esquerda Unida, as Mareas Municipais dos Concellos de Santiago, A Coruña e Ferrol (actualmente no Goberno) e a Marea Galega, composta por cidadáns e cidadás sen adscrición partidaria. Somos nacionalistas de esquerdas e internacionalistas.\n21 Pablo 16/12/2015 17:20\nTengo 19 años y el próximo domingo votare al Partido Popular, que me diria para convencerme de que deveria votar a su candidatura?\nVote vostede en conciencia. Vote pensando no presente e no futuro. No futuro dos seus fillos. E vote tamén contra a corrupción, contra as políticas que atentan contra o común da xente. Saúde.\n22 Realero 16/12/2015 17:23\nÉ entendible que en Lugo teñamos unhas infraestructuras do século pasado?\nNon temos trens, nin conexión co AVE. Qué vai facer como diputrado pola marea?\nEn Lugo non teremos nin AVE, nin trens de cercanías. Que opina ao respecto?\nLugo é unha provincia, neste aspecto, moi castigada. E EN MAREA non podemos permitir iso. Defendemos unha conexión Lugo-Madrid a través dun AVE, así como defendemos unha conexión por autovía co aeroporto de Lavacolla a través de Guitiriz. E tamén son necesarios os trens de cercanías que comuniquen entre sí as cidades do Lugo interior e co Lugo capital. Todo iso figura no programa de EN MAREA.\n23 Manuel 16/12/2015 17:25\nCal é a solución ao conflito leiteiro? Deberían os gandeiros votar a En Marea? Por que?\nPorque EN MAREA coñecemos moi ben o noso mundo rural, e porque consideramos o "sector lácteo" (o sector agrogandeiro) como un sector estratéxico. Nunca lles fallaremos aos gandeiros, nunca lle fallaremos á nosa xente!!!\n24 Hbk 16/12/2015 17:27\nPorque non resposta a o que lle preguntamos, ten medo a que a sua opinión non concorde ca do gran Xefe Pablo Iglesias?\nEu son un ser libre e independente. A independencia ten para min o máximo valor. Non teño medo a nada. E moito menos diso que di vostede, supoño que facendo uso do humor, "gran Xefe Pablo Iglesias". De ningún xeito. Hai moitísimas preguntas, moitísimas, e trato de respondelas todas. Mais resulta moi difícil.\n25 Lucia 16/12/2015 17:30\nCales son as vosas propostas para defender a os animais non humanos?\nOs animais tamén teñen dereitos. EN MAREA está contra calquera tipo de "maltrato animal". Sinto non ter tempo para respostar a todas as preguntas. Son moitísimas as que hai. E o medio e o tempo non dá para máis.\n26 Xoán 16/12/2015 17:34\nBoas tardes, considera a sanidade pública un piar esencial do estado de benestar destruído polo PP mais tamén polo PSOE? Fai súas as reivindicacións da cidadanía dun servizo de hemodinámica 24 horas? Pensa que o deterioro da sanidade tanto en atención especializada como en atención primaria obedece a unha estratexia de desprestixio do público para entregalo a mans privadas e facer negocio coa nosa saúde?\nA sanidade pública é fundamental e é un piar básico do estado de benestar. Non podemos consentir a súa destrución, a súa eliminación. A saúde, así o pensamos EN MAREA, nunca debe ser obxecto de negocio privado, pagando para se enriquecer unha empresa. A saúde é un dereito universal das persoas.\n27 AtaOCaralloDo Pp PsOE 16/12/2015 17:35\nVe posible un pacto PP - PSOE polo moito que de seguro teñen que perder ambo los dous?\nNo Parlamento europeo xa botan xuntos en case un 80% das ocasións. Así e todo, non creo que no Congreso cheguen a "pactar". Sería un suicidio para o PSOE.\n28 Miguel Anxo Fernán Vello 16/12/2015 17:38\nMoitas grazas a todas e a todos vós polas vosas preguntas. Sinto non poder contestalas todas. O tempo, o "teclado" e eu mesmo non damos para máis. Un saúdo fraternal a todas e a todos.


“Cando falla a sementeira” – Manuel Domínguez – O Barbanza\n“Cando falla a sementeira” – Manuel Domínguez\nXuño 20, 2021 S.P.\nCando falla a sementeira\nCoidas a terra, sementas boa semente, traballas duro, os bois dan de si, o po aférrase á túa húmida pel e esperas boa colleita.\nO mesmo fas cos cos fillos, dás de ti o mellor que podes, tentas ser un exemplo, bo gardián do respecto e o amor á familia.\nO tempo traizoa a sementeira, os fríos, as xeadas, as choivas, esnaquizan o ano de traballo, sofres choras de impotencia, pero mantés a fe, que o ano que vén tal vez haxa máis sorte, gardas as bágoas para outra ocasión máis oportuna.\nPrimeiro a hipoteca, logo vendes o tenreiro para o futuro dos fillos, queres que teñan escola para que non sexan escravos da terra como ti.\nXa non hai quen pode a viña, as estrugas empezan a habitar o campo, ves que a túa esposa sempre mira ao horizonte atreves da xanela, como esperando o que non chega.\nEsperabades recoller algún froito do amor sementado, os fillos botaron raíces noutras terras, o silencio crucifica.\nCando as colleitas non eran boas embargábache a tristura, pero a falta de froito nesta colleita do amor, crucifica, martiriza, ela chora en silencio, os seus xemidos, son coitelos que se cravan no corazón.\nNalgunha visita esporádica, lembran xa non hai patacas, nin chourizos, nin ovos como outrora, ela nunha esquina garda silencio, pero ti valente dis, fillos meus, xa non hai bois, só soidade e silencio, e dous anciáns que para non sufrir máis xa non temos calendario, non contamos o tempo, a túa nai na xanela garda a esperanza.\nSe necesitades algo dicilo, nada, estamos ben, pero, desde a equina silenciosa di a nai posta en pé, fillos meus cando vós tivestes que pedir?, antes que chegasen as ganas para comer, nunca fame, comida na mesa, antes que os zapatos falasen, outros novos, e boa roupa para combater o frío do inverno, algunha vez ensinámosvos a pedir, esperades da miña ou do voso pai a mendicidade, seica o amor hai que esmolalo.\nCando a colleita era mala sufrimos, pero cando non fecunda a semente do amor, isto martiriza, frustra, mata e enterra, isto doe, isto é o peor dos fracasos, que non fecunde a semente do amor, que con tanto sacrificio plantamos e coidado.\nE se non aprendestes, sufrimos por vós, que será de vós en anos vindeiros, que podedes ensinar aos nosos netos.


A Policía Autonómica esclarece un incendio no concello ourensán de San Amaro – Galicia 24 Horas\nA Policía Autonómica esclarece un incendio no concello ourensán de San Amaro\nBy Redacción on 23 mayo, 2018 Comentarios desactivados en A Policía Autonómica esclarece un incendio no concello ourensán de San Amaro\nAxentes da Xefatura da Policía Autonómica de Ourense veñen de esclarecer un incendio producido no concello de San Amaro o pasado 15 de maio. Tramítanse dilixencias como investigado contra un veciño do propio municipio, como presunto autor do lume, que se iniciou ás 17.20 horas no lugar de Anllo.\nO incendio produciuse polo escape dunha queima que o investigado realizou nunha finca. Non se tomaron todas as medidas de seguridade necesarias e as lapas se propagaron, o que provocou que arderan 0,07 hectáreas de monte raso.\nAs dilixencias foron remitidas ao Xulgado de Instrución de Garda do Carballiño. No que vai de ano a Policía Autonómica leva investigada, un total de 23 persoas como presuntas autoras de incendios forestais.\nA Policía Autonómica esclarece un incendio no concello ourensán de San Amaro added by Redacción on 23 mayo, 2018


Marlaska visita Samil e pide o apoio a Gonzalo Caballero por “un verdadero gobierno progresista” - VigoÉ\nO candidato socialista apela á mobilización do voto socialista na “semana decisiva para activar o cambio progresista” e sinala que “non hai mellor forma para defender o social e o público que votar á marca orixinal”\nO candidato do PSdeG á presidencia da Xunta, Gonzalo Caballero, pediu este domingo o apoio ao proxecto de goberno socialista “para facerlle fronte aos retos da transformación dixital e a transición ecolóxica”. Así o dixo en Santiago de Compostela antes de desprazarse a Vigo para realizar un paseo co ministro do Interior, Fernando Grande-Marlaska, e o alcalde da cidade, Abel Caballero.\nO candidato socialista apostou por “unha nova política económica que teña no mantemento e incremento do emprego a principal bandeira, defendendo sempre unha Galicia verde e dixital”. Subliñou que o PSdeG é “o único proxecto de país para Galicia con solvencia en materia económica e a capacidade de facer unha remontada logo de 11 anos de inactividade pola inexistente política económica de Feijóo”.\nLembrou que o PSdeG ten demostrado que “sabemos gobernar” e comprometeuse a poñer “toda a capacidade e coñecemento a disposición de Galicia” nun ámbito “moi próximo e coñecido” pola súa traxectoria académica e profesional. Anunciou que poñerá “á fronte das consellerías de Economía e Facenda aos mellores economistas”, ao tempo que subliñou que ten ao equipo da consellería de Sanidade, con expertos en saúde pública e xestión, “listo para gobernar”.\nOs socialistas garantirán que Galicia teña “por fin unha política económica ao servizo da cidadanía, dos traballadores, das empresas e tamén dos autónomos”, que poida “facer fronte aos retos da transición ecolóxica e á transformación dixital”. Sinalou que “se acertamos no reto da transformación dixital e a transformación ecolóxica conseguiremos crear emprego tamén en dixitalización e novas fontes enerxéticas”.\nPola contra, sinalou que “o PP non garante nin o impulso, nin a capacidade nin o coñecemento para facer que Galicia estea na vangarda e avance”. Así o dixo logo de constatar que “abandona o sentido de Estado cando non respalda ao goberno de España en cuestións fundamentais como solicitar fondos da UE para conseguir que Europa teña unha verdadeira política para a reconstrución”.\nVOTAR “Á MARCA ORIXINAL”\nO líder dos socialistas galegos dixo hoxe que “non hai mellor forma para defender o social e o público que votar á marca orixinal, antes que a ningunha outra marca con outros plantexamentos”. Alertou fronte a aqueles, dixo, “que se pegan ao PSdeG porque saben que somos a forza do cambio e que imos liderar o goberno de Galicia a partir do próximo domingo”.\nDixo que “non hai ninguén que poida facer mellor” que o PSdeG na defensa dos servizos públicos, na sanidade, a educación, dependencia ou dignidade. Caballero apelou ao ADN da socialdemocracia española e galega e, sinalou, “outras forzas se suman, copian o ideario e o programa do PSdeG”.\nAsí o dixo logo de apelar á mobilización do elevado nivel de indecisos que segundo as enquisas “din que van decidir o voto esta semana”, que considera “decisiva” para gañar apoios “na medida en que se vaia mobilizando o electorado progresista que está quentándose, que está motivándose e mobilizándose e que vai levar a un resultado electoral potente, suficiente para presidir Galicia”.\nApuntou así que “cando os analistas din que hai un alto nivel de mobilización nacionalista e na dereita, e que o electorado socialista aínda non está mobilizado, están recoñecendo que o PSdeG está en condicións de gañar as eleccións en Galicia”.\n“UN GOBERNO PROGRESISTA EN GALICIA”\nGonzalo Caballero fixo estas declaracións antes de desprazarse a Vigo, onde fixo un paseo xunto co ministro de Interior, Fernando Grande-Marlaska, quen pediu “un verdadero gobierno progresista” liderado polo PSdeG en Galicia que poida traballar conxuntamente co goberno central na recuperación logo da crise xerada pola covid.\nGrande-Marlaska dixo que “eso solo lo garantizan el PSdeG y Gonzalo Caballero, que tiene fuerza, tiene ideales, tiene equipo y sobre todo tiene un partido importante detrás, un partido serio, que ha estado siempre con la sensibilidad del Estado y con la sensibilidad del autogobierno”.\nTags: Elecciones AutonómicasGonzalo CaballeroSamilVigo


Lp Libertad Popular: MARCOS RIOS PRESIDENTE LOCAL DO PP DE CARBALLEDA DE AVIA\nMARCOS RIOS PRESIDENTE LOCAL DO PP DE CARBALLEDA DE AVIA\nO congreso local do PP en Carballeda de Avia elixiu, co apoio do 100 % dos votos emitidos, a Marcos Ríos Alén como novo presidente da xunta local. Nado en Leiro en 1980, Ríos Alén pertence ao Partido Popular desde a súa maioría de idade e na actualidade é o voceiro dos populares de Carballeda de Avia na corporación municipal.\nLogo da súa proclamación como novo presidente da xunta local, Marcos Ríos agradeceu o apoio dos seus e do PP ourensán engadindo que se sinte con forza e ilusión para afrontar esta nova etapa, “na que desexo facer o mellor equipo para gañar as próximas eleccións locais e que só dependa de nós formar o mellor goberno para o noso municipio”.\nMarcos Ríos comprometeuse a defender ointerés xeral de todos os veciños, “aplicando o sentido común, sen discriminacións partidistas e demostrando o que unha formación como o Partido Popular pode facer pola riqueza do noso municipio, apoiando ás empresas, aos emprendedores e aos proxectos que poñan en valor os activos do noso entorno”.\n“Con este congreso, hoxe iniciamos un novo calendario de asembleas locais coas que o Partido Popular de Ourense segue a dar mostras da intensidade coa que traballa”, dixo no acto de clausura Manuel Baltar, salientando así a importancia que debe ter o partido na vida política municipal e provincial.\nNa súa intervención, Baltar afirmou que coa elección da nova xunta local “estamos a dar un paso en firme para facer un partido forte que nos permita gañar o goberno de Carballeda de Avia en 2019”, subliñando neste sentido que “os gobernos, en calquera nivel institucional, nacen dos partidos e non ao revés, por iso é fundamental que contemos cunha formación sólida, cohesionada e traballadora na que os ourensáns vexan reflectido un goberno de futuro”


O Grupo Junquera continúa coa súa escalada na xeral - Canal Rías Baixas\nVILAGARCÍA> Esta semana disputáronse varios encontros correspondentes á xornada aprazada no seu día polo temporal. Non xogou o Viajes Interrías pero sí o fixo o Grupo Junquera, que gañou sen problemas ó Negreira.\nO Grupo Junquera impúxose sen problemas ó La Crema Negreira esta pasada fin de semana, ó que lle endosou un set en branco (6-0). Os de Juancar tiveron un partido cómodo ante un rival, que aínda que nunca baixou os brazos, acudíu a Fontecarmoa a intentar defenderse e saír á contra.\nPrecisamente, tiveron dous achegamentos claros con 0-0 no marcador que pudieron ter cambiado o desenvolvemento do encontro, pero unha vez o pau, e noutra a mala puntería, impedírono.\nPese a a esas dúas ocasións do cadro visitante o dominio foi sempre do Grupo Junquera, que non tardou demasiado en abrir o marcador; sería no minuto 8 tras unha rápida combinación entre Oscarín e Marcos. A partir de ahí, e como soe ser habitual nos encontros desiguais, o Negreira baixou un pouco a concentración e os vilagarciáns continuaron na mesma marcha. Así, en escasos tres minutos conseguiron sentenciar prácticamente o partido e poñer un 3-0 no electrónico co que se chegaría ó descanso.\nNa segunda metade continuou a tónica dominante foi a mesma e os goles foron caendo pouco a pouco ata completar unha goleada que deixa ó Grupo Junquera terceiro na xeral cos mesmos puntos que o Esteo, aínda que cun partido máis disputado que o seu rival nesa loita.\nA nota negativa do partido deuna Oscarín, que podería estar varias semanas de baixa despois de que lle fora diagnosticado unha tendinite e unha escordadura do seu xeonllo esquerdo .\nA semana que ven volverán a xogar na casa ante o Troula. O seu último rival, o Negreira, visitará Baltar para enfrontarse ó Viajes Interrías, que esta semana descansou. O seu partido aprazado ante o Bueu xogarano o xoves 19 de marzo.\nArtigo anteriorA Xunta achegará 900 mil euros para o centro comarcal de servizos\nSeguinte artigoDerrota do Agnusdei que lle pon costa arriba a salvación\nÁbrese a temporada de piragüismo en Castrelo de Miño


Vieiros: Galiza Hoxe - PSdeG e BNG obteñen o goberno de Porto do Son entre aplausos e apupos\nO novo alcalde, o socialista Xoán Pastor Rodríguez, prometeu "traballo, honradez e capacidade de diálogo" coa oposición.\nRedacción - 13:45 18/11/2009\nComo estaba previsto, prosperou a moción de censura promovida polo PSdeG e polo BNG en Porto do Son. O novo alcalde será o socialista Xoán Pastor Rodríguez e a tenente de alcalde a nacionalista Ánxela Franco. Deste xeito, desaloxaron da alcaldía o popular Manuel Tomé.\nO pleno tivo lugar na casa da cultura de Porto do Son, á que acudiron numerosos veciños, que recibiron entre aplausos e apupos o novo goberno local. Os cinco votos do PSdeG e os catro do BNG apoiaron a moción, fronte aos seis en contra do PPdeG e as dúas abstencións dos independentes.\nDespois de recibir o bastón de mando cunha aperta do ex-rexedor, Pastor Rodríguez comprometeu "traballo, honradez e capacidade de diálogo" coa oposición e cos veciños, e pediu a colaboración do PPdeG para levar a cabo os proxectos pendentes coa Xunta.


Hattrick Gears » Axuda » Hattrick\n13 647 online, semana 2\nAxuda » Hattrick Gears\nPequenos engadidos para o teu equipo\nHattrick Gears é unha colección de pequenas funcionalidades de pago único, feito co mesmo espírito co que se fixo o Hattrick Supporter: Funcionalidades que fan que Hattrick sexa máis divertido, ou que a túa estadía en Hattrick sexa máis agradable, sen darche realmente ningunha vantaxe no xogo.\nMercaches cada funcionalidade de Hattrick Gears con Credits.\nOs xogadores na listaxe de transferencias ou aqueles xogadores que xogaron encontros nacionais non poden recibir un alcume. O alcume ademais ten que existir na base de datos de alcumes aceptados.\nSe o alcume que queres usar non está dispoñible, podes facer unha suxestión para añadilo.\nCusto: 5 credits\nModificar a aparencia dun xogador\nPodes facer en calquera dos teus xogadores un troco na aparencia, namentres o xogador non estea na listaxe de transferencias. Trocando a aparencia dun xogador, podes modificar o seu peiteado, a súa cor de pelo así coma engadir (ou eliminar) pelo facial.\nCusto: 2 credits\nPor outra parte, os xogadores que estean actualmente na listaxe de transferencias ou os que xogaron un encontro para unha selección nacional non poden recibir un troco total de aparencia.\nCusto: 8 credits\nCusto: 1 credit\nAos xogadores que estean actualmente á venda ou aos que xogaron un encontro para algunha selección nacional non se lles pode mudar o nome, e a un xogador do equipo principal só se lle pode trocar o nome unha vez (por propietario). Ademais, o nome ten que existir na base de datos de nomes do país do xogador.\nTen en conta que recuperará o seu nome orixinal no momento en que o xogador sexa posto á venda, menos no caso de que finalmente non se venda.\nTrocar o nome dun xuvenil ten menos restricións, o nome só ten que existir na base de datos do teu país.\nPor favor, ten en conta que certas combinacións de nomes serán bloqueadas para evitar que aparezan no xogo só nomes de persoas famosas na vida real.\nGañou o equipo que máis o mereceu? Tiveches unha choupa que non cho cres? Fixeches unha boa desfeita ó enviar esa última aliñación cando chegaches de festa? Agora o poderás descubrir.\nA Moviola simula o mesmo encontro de novo 20 veces, usando exactamente as mesmas variables que no encontro orixinal, para darche unha idea aínda máis clara das probabilidades de que saíra un resultado determinado. Coa Súper Moviola, o encontro será simulado 100 veces en total.\nUn resumo dos encontros será creado para que o poidas analizar! Non fai falta lembrarche que repetir o encontro non afectará de ningún xeito no resultado do encontro orixinal. Este resumo estará dispoñible durante dúas tempadas.\nCusto: 3 credits


Temas: RíAS BAIXAS MEDIO RURAL AXUDAS PúBLICAS UNIóNS AGRARIAS RIBEIRA SACRA RIBEIRO UVA XUNTA MONTERREI PREZOS VENDIMA VALDEORRAS\nPor Europa Press / Redacción | SANTIAGO DE COMPOSTELA | 14/10/2021 | Actualizada ás 13:39\nO secretario xeral de Unións Agrarias, Roberto García, denuncia que as adegas galegas seguen sen asinar de forma xeneralizada acordos estables con viticultores a pesar de que a vendima deste ano fose "histórica".\nEn rolda de prensa este xoves, García lembra que a lei de cadea alimentaria establece que antes de comezar a vendima deben estar negociados a "totalidade" dos contratos de abastecemento de uva co prezo a cobrar, ademais de fixarse a obrigación de que teñan unha duración de polo menos tres anos. Unha cuestión que só se cumpre nun grao "bastante alto" na denominación de orixe Rías Baixas, pois o resto "adoecen" de contratos por escrito e baséanse en "formulacións verbais".\nNesta liña, explica que estas mellores condicións en Rías Baixas "ten moito que ver coa presión" sobre a necesidade de ter aseguradas as uvas. Por iso, asínanse contratos de tres a cinco anos, sen que as adegas se arrisquen a sancións.\nCon todo, no resto das DO galegas --Ribeiro, Valdeorras, Ribeira Sacra e Monterrei-- "non hai negociación real de prezos", cun "certo pacto encuberto de pagar todas" as adegas "parecido". A este respecto, Carlos Basalo, vogal no Consello Regulador do Ribeiro lamenta que se segue en "moitas adegas" a "situación antiga" de acordos de palabra e falta de profesionalidade.\nRoberto García lembra que o prezo das uvas ten que ser produto de negociación e non pode establecerse de forma "unilateral" pola adega unha vez termine a vendima. Por tal motivo, reclama á Xunta que as axudas publicas ás adegas teñan como condicionante previo que se empreguen contratos estables cos viticultores.\nGalicia pecha esta semana unha vendima na que supera os 73 millóns de quilos de uva recolleitos, segundo datos provisionais, o que supón unha das mellores da historia.\nSegundo os datos solicitados por Europa Press nas cinco denominacións de orixe, a falta de que se peche a vendima nalgunhas adegas, a estimación de colleita é a seguinte: Rías Baixas (43,7 millóns de quilos), Ribeiro (9,9 millóns), Valdeorras (máis de 7 millóns), Ribeira Sacra (6,3 millóns), Monterrei (6,2 millóns).\nNa última década, só os case 78 millóns de quilos de uva rexistrados en 2011 superan esta cantidade. En comparación con 2020, ano no que houbo 60,4 millóns de quilos, prodúcese un significativo repunte por encima do 20%.\nRespecto diso, o líder da organización agraria indica que este incremento importante na produción prodúcese en "un momento necesario para o sector", dado que "non había remanentes en adegas en liñas xerais".\nLamenta que, a pesar das mellores condicións do mercado, non se foi capaz de "convencer" ás adegas de que senten a negociar contratos de abastecemento de longa duración, "nin sequera nun ano de tanta demanda de uva".\nRolda de prensa do secretario xeral de Unións Agrarias, Roberto García, sobre a vendima de 2021. UU.GAA. | Fonte: Europa Press\nFALTA DE MAN DE OBRA\nPor outra banda, Roberto García chamou a atención acerca de "un problema crónico" na vendima en Galicia e de "difícil solución", como é a ausencia de man de obra para a recollida de uva.\nAquí, lamenta a dificultade para atopar equipos necesarios para o traballo en poucos días, ademais das actuacións de inspeccións de traballo realizadas "cuestionando" a axuda de familiares nestes labores. Tamén expón que o adianto de clases deste ano uniuse aos problemas para que houbese man de obra.\nDIFERENZAS DE PREZOS POR DO\nIgualmente, Unións Agrarias puxo o foco sobre como se pagan diferentes prezos a viticultores entre as distintas denominacións de orixe galegas.\nSegundo datos de UU.AA., o maior incremento de prezos ocorre en Rías Baixas, pois pasa de 1,30 euros (prezo mínimo) e 1,50 euros (prezo máximo) por quilo de uva en 2020 a 1,80 euros (prezo mínimo) e 2,30 euros (prezo máximo) en 2021, o que supón unha alza do 38,5% e 53,3%, respectivamente.\nGarcía apunta a que tamén hai alzas en Ribeiro e Valdeorras, pero os prezos están máis estancados en Monterrei e Ribeira Sacra.\nCon base nestes datos, os prezos mínimos e máximos que se pagan por quilo na actual campaña son os seguintes: Ribeiro (0,7 e 1,4 euros) Ribeira Sacra (1,1 e 1,5 euros) Monterrei (0,9 e 1 euro). En Valdeorras tan só refírense 1,5 euros no prezo máximo.\nTodo iso, arroxa unha cifra de 223 millóns de euros na produción de 2021 para 10.600 viticultores, segundo as cifras achegadas pola organización agraria.\nCon todo, García valora a reforma da lei de cadea, pendente de ratificación no Senado, para que non se poida vender a perdas, así como o "antes e despois" que suporá que os contratos con viticultores non se poderán facer "a posteriori", senón que deberán estar rexistrados nunha instancia pública "antes de que se inicie a vendima". De tal forma, "a negociación colectiva vai ser unha realidade".\nParalelamente, Unións Agrarias demanda unha reunión "urxente" co conselleiro de Medio Rural, José González, en relación coa convocatoria electoral en consellos reguladores do próximo mes de marzo, dado que as organizacións agrarias deben ser consultadas sobre ese proceso.